
  PRIESTOR je posledné slovo, ktorým viem opísať miesto, v ktorého tichu som sa opäť rozoznal.


  Je to miesto, v ktorom počuť hlas srdca.


  Táto chvíľa ho napĺňa darmi, s ktorými sa môžem bezstarostne hrať.


  A práve na tomto mieste sa zrodil príbeh, o ktorý sa s vami teraz s radosťou podelím.


  I.

  Hope


  Peniaze, ktoré som mala odložené ako rezervu, kým ku mne príde nová práca, sa míňajú. Vysvetlím vám, prečo to tak nazývam. Práca príde ku mne, nie ja k nej. Nechystám sa ju hľadať. Teda aby som to upresnila, nemala som to v pláne, lenže zatiaľ nič neprišlo, a ako som už spomenula, dochádza mi finančná rezerva.


  Nedávno som si v jednom časopise o peknom bývaní všimla, že hľadajú nových hráčov do tímu. Veľmi rada vnímam priestor, ktorý je čistý, otvorený a v súlade s tým, ako sa v ňom chcem cítiť. Túžim vytvárať takýto domov sebe a možno aj iným, ktorí sú rovnako naladení. Pre seba sa mi to zatiaľ nepodarilo. Možno práve preto začnem tam, kde je to teraz možné. A práve z tohto dôvodu ma oslovila táto ponuka.


  A tak som tu, na chodbe redakcie časopisu Priestor ako dar. O hodinu by som mala mať pohovor, kde spoločne zvážime, či som vhodnou kandidátkou na spoluprácu.


  


  II.

  Chlapec, ktorý sa chce opäť hrať


  Ako dieťa som sa často hrával s legom. Neustále som vytváral a rozoberal hrady, domy, cesty, ulice, ľudí, zvieratá... vlastne všetko, čo sa vytvoriť a rozobrať dalo. Môžem smelo potvrdiť, že lego bolo mojou najobľúbenejšou hračkou.


  Otec je stavebník. Má vlastnú stavebnú firmu. Predtým pracoval v rôznych spoločnostiach a postupne sa vypracoval na šéfa jednej veľkej spoločnosti, ktorá sa zaoberala výstavbou rodinných domov. Keď už vedel o tomto remesle a obchodných záležitostiach všetko, čo bolo potrebné, založil si vlastnú firmu.


  A tak, keď som si postupne vyberal strednú školu a potom univerzitu, nikdy som neuvažoval nad tým, že by som išiel iným smerom než on. Všetky školy mali stavebné zameranie. Neskôr som začal pracovať v otcovej firme ako manažér procesov, ktoré sú potrebné pre úspešný chod spoločnosti. Stavali sme rodinné domy a predávali ich. Mal som záujem presadiť spôsob výroby domov na kľúč podľa špecifických požiadaviek a predstáv ich budúcich majiteľov. V tom som sa opäť videl ako to dieťa, ktoré tvorí z lega niečo, v čom je viac ako len stavba. Otec mi však vysvetlil, že aby bola firma úspešná, musí stavať a predávať veľa domov - takých, ktoré vieme lacno postaviť a predať so ziskom. Inými slovami - zrealizovať v čo najväčšom počte niekoľko projektov vypracovaných presne s týmto zámerom.


  A tam videl moju úlohu manažéra procesov. Pripraviť projekt rodinného domu tak, aby v ňom boli zahrnuté materiály a stavebné postupy, ktoré vieme lacno a kvalitne obstarať u dodávateľov.


  A to bola ďalšia fáza mojej činnosti - hľadať, rokovať a vyberať vhodných dodávateľov, aby sme dali dokopy projekt kvalitného a lacného domu a predali ho so ziskom.


  Pracoval som u otca niekoľko rokov. Otec bol veľmi spokojný, firma prosperovala a on sa tešil, že ju raz bude môcť odovzdať mne, aby som pokračoval v tom, čo on začal. Rozum mi vravel, že je to pohodlná cesta. Srdce však vedelo, že je všetko inak. To srdce dieťaťa, ktoré sa hralo s legom.


  Spočiatku ma práca u otca aj bavila, mala v sebe istú dávku kreativity, ktorú som v nej hľadal. Vytvárali sme s architektom projekt, do ktorého sme vkladali čo najviac opakovateľných zložiek – či už materiálov, alebo technológií. Čím menší počet viackrát opakovateľných zložiek, tým lepšie.


  A tam bol opäť priestor, aby som vyberal dodávateľov, ktorí tie opakovania budú realizovať. Zachovať kvalitu a dosiahnuť najnižšiu cenu, keďže tá sa potom vynásobí počtom opakovaní. Neskôr prišla fáza predaja, reklamy, zabezpečenia čo najväčšieho odbytu. Postupne sa zo mňa stal stroj na vytváranie zisku. To bolo jediné, čo som tvoril.


  Prišiel však deň, keď som sa rozhodol, že pôjdem vlastnou cestou. Stálo ma to nezhody s otcom, nepochopenie, príjem a dokonca aj bývanie. Všetko totiž bolo spojené s ním a jeho firmou. O tom však možno neskôr.


  A tak teraz kráčam do budovy jedného vydavateľstva, kde ma čaká pracovný pohovor. Lepšie povedané, porozprávame sa o tom, či vieme spolupracovať. To znie povzbudivejšie a je v tom ľahkosť.


III.

  Stretnutie

Hope sedela v krásnej miestnosti. Bola to časť chodby, ktorou sem prišla. Drevený nábytok - stôl a jednoduché stoličky, na ktorých boli pripevnené béžové podložky vyplnené pamäťovou penou. Sedelo sa na nich veľmi príjemne. Efektívne skĺbenie prírodných materiálov a jednoduchého pohodlia.

Priestor výrazne násobila presklená stena pozdĺž chodby, ktorá ju vizuálne spájala so záhradou pred budovou. Boli v nej krásne usporiadané stromy v kamenných ostrovčekoch. Nízke ohrádky z kameňa tvorili kruh široký asi päť metrov.

V týchto zemou naplnených ohrádkach rástli krásne stromy rôznych farieb a tvarov. Medzi nimi čistý, nakrátko pokosený trávnik a prístupové cestičky z kamenných dlaždíc. Pôsobilo to jednoducho a pritom plné života. Tento priestor prezrádzal, že názov časopisu nie je iba na titulnej strane, ale ukazuje sa už pri vstupe do areálu redakcie. A s každým ďalším krokom sa význam tohto názvu ukazoval vo všetkom, čo zachytilo Hopin pohľad.

A nielen pohľad, cítila to každým zmyslom. Zdalo sa jej, že je na správnom mieste. To, čo videla a vnímala, jej o časopise a ľuďoch, ktorí ho tvorili, veľa prezradilo. Bolo pre ňu nesmierne dôležité, kto tvorí tím, ktorého súčasťou sa mala stať. Zatiaľ to bol iba prvý dojem, no bol fajn. Uvidíme, čo ma čaká vo vnútri, pomyslela si. O štyridsať minút sa mal začať jej pohovor.

Zrazu začula tichú ozvenu niečích krokov na chodbe. Kroky boli neisté, občas zastali a potom opäť pokračovali. Možno to bol šéfredaktor časopisu, možno ďalší uchádzač, možno... Keď sa Hope jemne naklonila, zjavila sa jej silueta mladého muža. Vlnité blond vlasy, vysoká športová postava. Podľa tváre, ktorá už nadobúdala ostrejšie črty, mohol mať okolo tridsať rokov. Občas sa zastavil pri dverách niektorých miestností, ktoré táto chodba prepájala. Asi aby sa pozrel na menovku pri dverách. Zdalo sa, že hľadal to, čo ona - miestnosť číslo dvanásť, pred ktorou sedela. Bola na konci chodby a už ho od nej delili iba tri miestnosti.

„Pekný deň,“ pozdravil mladý muž.

Hope odzdravila a čakala, čo sa bude diať.

„Ahoj, som Steve a o tridsať minút tu mám pohovor. Môžem si prisadnúť?“ prihovoril sa trochu menej formálne.

„Pokojne,“ odvetila Hope rozpačito. O tridsať minút mala pohovor aj ona, preto jej hlavou prúdila rieka myšlienok. Budú si z nich dvoch vyberať priamo na pohovore? Budú ich konfrontovať a porovnávať, kto ako zareaguje? Radšej tú rieku opustí skôr, než ju stiahne jej prúd. Nakoniec, nie je to súťaž. Iba idú zistiť, či majú s časopisom spoločný prienik. Prienik, ktorý by rozvíjali v prospech oboch strán. Aspoň tak vnímala spoluprácu ona.

Už niekoľko minút sedeli obaja bez slov. Steve pôsobil pokojne. Obzeral si chodbu a spojenie so záhradou, rovnako, ako to pred pár minútami robila Hope. Vtom jej napadlo, že sa mu nepredstavila, keď jej povedal svoje meno.

„Prepáč, nestihla som sa predstaviť, keď si prišiel. Som Hope a tiež tu mám pohovor. Vyzerá to tak, že ho máme obaja v rovnakom čase, o desiatej hodine.“

„Áno, to sedí, a ďakujem za predstavenie,“ odpovedal veľmi pokojne a láskavo Steve.

Hope nemala chuť pustiť rozhovor do víru tej rieky myšlienok, ktorá ňou práve pretiekla, a preto obrátila pozornosť na dizajn chodby, ktorý zjavne zaujal aj Steva.

„Keď si prichádzal, všimla som si, že ťa zaujal tento priestor.“

„Áno,“ ihneď prikývol Steve. „To prepojenie vonkajšieho a vnútorného priestoru ma vtiahlo ako magnet. Ani som nestihol rozoznávať, čím konkrétne to je, len som vnímal tú neprehliadnuteľnú harmóniu.“

„Presne,“ Hope bez váhania vstúpila do rozhovoru. „Popísal si presne to, čo som zažila aj ja.“ Zaujímavé, to bolo jediné slovo, ktoré jej prišlo v tejto situácii na um. Zaujímavé...

Blížila sa desiata hodina a na chodbe bolo čoraz hlasnejšie počuť kroky. Siluety troch osôb nadobúdali jasnejšie kontúry. Vpredu kráčala ráznym krokom krásna žena a za ňou dvaja mladí ľudia asi v rovnakom veku. Muž a žena. V tej žene, ktorá už dokráčala k Hope a ku Stevovi, niečo bolo. Úplne rozžiarila priestor.

„Ahoj, som Ivana, šéfredaktorka časopisu,“ predstavila sa a potom pokračovala. „Vy budete Hope a Steve. Rada vás tu vidím. Prosím, poďme do zasadacej miestnosti,“ ukázala na dvere pred sebou a vstúpila.

„Predstavím vám Adama a Kate. Kate je redaktorka, Adam fotograf a grafik. O chvíľu sa dozviete, prečo sme tu práve v tejto zostave a prečo ste súčasťou tejto zostavy aj vy dvaja. A asi vás bude zaujímať, prečo ste tu naraz,“ povedala Ivana a veľmi príjemne sa pri tom usmiala.

Z Ivany žiarila rozhodnosť. Mala úplne jasno v tom, čo prezentuje, a jej prejav bol autentický a žiarivý. Žiarivý, to slovo k nej úplne sedelo, a opakovalo sa pri každej zložke jej prejavu.

Kate pôsobila veľmi skromne a pokorne. Práve ona vyzerala najmladšie, Hope to odhadovala zhruba na dvadsaťpäť rokov. Mladosť presiaknutá zrelosťou by Ivanu mohla posunúť niekde na úroveň tridsiatich piatich rokov. Hope, Steve a Adam boli vekom niekde uprostred. Adam mal veľmi dobrácky výraz.

Všetci sa usadili okolo okrúhleho stola uprostred miestnosti. Budova redakcie bola umiestnená v strmom kopci, ktorý sa tiahol nad mestom. Z jednej strany budovy bola v záreze kopca vytvorená záhrada, ktorá pokračovala popri celej strane budovy. Mala oblúkový tvar na oboch jej koncoch. Bola dokonale skĺbená s chodbou, ktorá sa rovnako tiahla cez celú šírku záhrady. Sklenená stena prepájala priestor záhrady a budovy do jedného celku, plného harmonických kontrastov. Ten strmý kopec zohrával v celom tomto priestore dôležitú úlohu. Na jednej strane umožnil v záreze záhrady vytvoriť intímny súkromný priestor, odrezaný od mesta. Na opačnej strane vytvoril neuveriteľný výhľad na celé mesto. Presklená stena tejto miestnosti bola práve oknom do tejto časti sveta. Miestnosť bola zariadená iba okrúhlym dreveným stolom, okolo ktorého stálo niekoľko jednoduchých kresiel z chrómu a kože. V priestore boli vkusne umiestnené malé stromy v kvetináčoch. Na jednej strane bolo rolovacie plátno s projektorom na strope. A presklená stena robila svoju prácu, ten výhľad bol ako panoramatický obraz.

Keď si to všetko Hope zhrnula, hlavou jej opäť preblesklo jediné – je na správnom mieste.

Ivana sa postavila a začala sa prechádzať popri sklenenej stene. Otočila sa k ostatným, nadýchla sa a s úsmevom začala.

